KLASA: 034-05/24-01/32

URBROJ: 711-02-01/06-2024-06

Zagreb, 15. ožujka 2024.

 **ANA KUČIĆ**

 Gradonačelnica Grada Malog Lošinja

 **Predmet: mišljenje na zahtjev obveznice Ane Kučić,**

 - daje se

Povjerenstvo za odlučivanje o sukobu interesa (dalje: Povjerenstvo) dana 15. veljače 2024. od obveznice Ane Kučić, gradonačelnice Grada Malog Lošinja, zaprimilo je zahtjev za mišljenjem kojim se traži uputa za daljnje postupanje. Također, uz zahtjev za mišljenjem obveznica je dostavila dopis Primorsko-goranske županije, Upravnog odjela za pomorsko dobro, promet i veze, od dana 13. prosinca 2023. godine, kojim se od Grada Malog Lošinja traži mišljenje vezano za predloženi način korištenja pomorskog dobra. Nadalje, u prilogu zahtjeva dostavljeno je i Pismo inicijative trgovačkog društva Ingemar d.o.o. prema Primorsko-goranskoj županiji, za pokretanjem novog postupka koncesioniranja za dobivanje koncesije na pomorskom dobru za izgradnju i gospodarsko korištenje sidrišta u uvali Jadrišćica, Punta Križa, Grad Mali Lošinj, potpisano po direktoru navedenog trgovačkog društva ……………, koji je brat obveznice.

Povjerenstvo je vezano za podneseni zahtjev za davanje mišljenja, od Grada Malog Lošinja zatražilo da se očituje tko i na čiji prijedlog odlučuje o dodjeljivanju koncesije na pomorskom dobru za izgradnju i gospodarsko korištenje sidrišta u uvali Jarušćica, Punta Križa, Grad Mali Lošinj, potom koji postupak prethodi odluci o dodjeljivanju koncesije te jesu li već poduzimane ikakve radnje koje se odnose na donošenje odluke o dodjeljivanju koncesije, je li gradonačelnica Ana Kučić u istima sudjelovala ili se izuzela te je li deklarirala činjenicu obiteljske povezanosti sa direktorom trgovačkog društva Ingemar d.o.o.

Grad Mali Lošinj odgovorio je na navedeno traženje Povjerenstva, navodeći da odluku o dodjeljivanju koncesije na pomorskom dobru za izgradnju i gospodarsko korištenje sidrišta u uvali Jadrišćica, Punta Križa, donosi Primorsko goranska županija te da je prijedlog za ponovno raspisivanje natječaja za koncesioniranje sidrišta zbog isteka aktualne koncesije Primorsko-goranskoj županiji podnijela tvrtka Ingemar d.o.o., sve sukladno zakonskoj proceduri, a koja je predmetnu lokaciju imala u koncesiji u proteklom razdoblju od 10 godina. Nadalje, navedeno je da postupak dodjele koncesije provodi Primorsko-goranska županija i u tom postupku županija traži prethodnu suglasnost jedinica lokalne samouprave na čijem se području koncesija dodjeljuje, što je u konkretnom slučaju Grad Mali Lošinj. Ujedno je istaknuto da je u ovom trenutku pred Gradom Mačlim Lošinjem u tijeku davanje i drugih prethodnih suglasnosti za koncesioniranje njihovog područja te da to nije izdvojen slučaj. Također je navedeno da je društvo Ingemar d.o.o. 10 godina bilo koncesionar navedenog područja, dok je gradonačelnik bio Gari Capelli. U trenutku stupanja na dužnost gradonačelnice, sa svrhom sprječavanja sukoba interesa javno se objavljuje popis tvrtki u vlasništvu /suvlasništvu članova obitelji gradonačelnice te se u svim poslovnim odnosima s navedenim tvrtkama gradonačelnica izuzimala, a odluke je donosio njezin zamjenik. Kako se od izmjena zakona u Gradu Malom Lošinju više ne bira zamjenik, mole uputu za postupanje.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 43. sjednici održanoj 15. ožujka 2024. godine, obveznici daje mišljenje, kako slijedi.

Člankom 2. stavkom 1. ZSSI-a propisano je da u obnašanju javne dužnosti obveznici svoj privatni interes ne smiju stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesima, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 9. stavkom 1. ZSSI-a propisano je da je ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti, tako da zaštiti javni interes. Stavkom 2. propisano je da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo prvenstveno ističe da iz dostavljene dokumentacije nesporno proizlazi da u konkretnom slučaju odluku o dodjeljivanju koncesije na pomorskom dobru donosi Primorsko-goranska županija, a ne Grad Mali Lošinj u kojem obveznica obnaša dužnost gradonačelnice, već Grad Mali Lošinj za navedeno samo daje suglasnost.

Međutim, obzirom da je prijedlog za ponovno raspisivanje natječaja za koncesioniranje sidrišta podnijela tvrtka u vlasništvu brata obveznice, koji je povezana osoba sukladno članku 5. stavku 1. točki 3. i 6. ZSSI-a, ukazuje se obveznici na citirane odredbe članaka 2. i 9. ZSSI-a. Dakle, obzirom je prethodna suglasnost Grada Malog Lošinja potrebna za donošenje odluke nadležnog tijela povodom zahtjeva brata obveznice Ane Kučić, imenovana se dužna izuzeti iz postupka davanja suglasnosti za koncesioniranje te ovlast za davanje navedene suglasnosti delegirati putem specijalne punomoći na pročelnika ili drugog službenika jedinice lokalne samouprave.

Vezano za prenošenje ovlasti na pročelnika ili drugog službenika, Povjerenstvo ukazuje i na mišljenje Ministarstva pravosuđa i uprave KLASA: 024-03/22-01/193, URBROJ: 514-07-02-01/02-22-02 od 06. prosinca 2022. godine, u kojem je navedeno da je u svrhu izbjegavanja moguće situacije sukoba interesa, u jedinicama u kojima općinski načelnici i gradonačelnici nemaju zamjenika koji je izabran s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ana Kučić, elektroničkom dostavom
2. Objava na internetskoj stranici Povjerenstva
3. Pismohrana